St. Asaph

**St. Asaph** (walisisk: *Llanelwy*, «kirke ved Elwy») er en katedralby i Denbighshire i Wales. Byen ligger ved elven Elwy. Ved folketellingen i 2021 hadde samfunnet en befolkning på 3485, noe som gjør den til den nest minste byen i Storbritannia målt i befolkning. Tidligere lå den i det historiske grevskapet Flintshire.

Byen St Asaph er omgitt av landskap og utsikt over dalen Vale of Clwyd. Den ligger i nærheten av en rekke andre byer, som Denbigh, Rhuddlan, Rhyl, Holywell og Abergele. Byen vokste fram omkring en keltisk kristen helligdom som ble grunnlagt av sankt Kentigern i 500-tallet. Den har Storbritannias minste katedral, St. Asaphs katedral, som ble reist i 1300-tallet. Katedralen er viet til Asaph, bispedømmets andre biskop, som også har gitt byens engelske navn.

Selv om den er bare av samme størrelse som en småby, har St. Asaph – som katedralby – *[[Bystatus#Engelsktalende land|city]]*-status. Dette ble bekreftet av en kongelig ordre utstedt i navnet til dronning Elisabeth II i forbindelse med hennes diamantjubileum i 2012.

## Historie

De eldste bosetterne eller tilstedeværelsen av mennesker i Elwy-dalen holdt til ved det nærliggende paleolittiske stedet Pontnewydd (Bontnewydd), som ble utgravd i 1978 av et team fra Universitetet i Wales, ledet av Stephen Aldhouse Green. Tenner og en del av et kjevebein som ble utgravd i 1981 ble datert til rundt 230 000 år siden. Dette stedet er det nordvestligste stedet i Eurasia for levninger etter tidlige hominider og regnes som av internasjonal betydning. Basert på tennenes morfologi og alder, spesielt bevis på taurodontisme (de anatomiske variasjoner av tenner), antas tennene å tilhøre en gruppe neandertalere som jaktet i Elwy-dalen i en mellomistid. Sytten tenner fra minst fem individer ble funnet.

Senere har noen historikere postulert muligheten for at det romerske borgen Varae lå der katedralen nå står. Det antas imidlertid at byen utviklet seg rundt et keltisk kloster fra det 500-tallet, grunnlagt av sankt Kentigern, og nå huser den lille St. Asaph-katedralen fra 1300-tallet. Denne er dedikert til sankt Asaph (også stavet på walisisk som *Asaff*), dens andre biskop, som døde i 596.

Katedralen har hatt en brokete historie. På 1200-tallet brente troppene til Edvard I av England katedralen nesten ned til grunnen, og i 1402 gikk Owain Glyndŵrs tropper amok og forårsaket alvorlig skade på møbler og inventar. To hundre og femti år senere, under Oliver Cromwell og Samveldet, ble bygningen brukt til å huse husdyr: griser, kveg og hester.

## Kirker
I tillegg til katedralen finnes det fem andre kirker i St. Asaph som dekker alle de store kristne kirkesamfunnene. Sognekirken St. Asaph og St. Kentigern (det anglikanske kirkesamfunnet, statskirken Kirken i Wales) er plassert framtredende nederst i High Street, på den andre siden av elven i Lower Denbigh Road ligger Penniel Chapel (walisisk metodistkirke), og halvveis opp i High Street ligger Llanelwy Community Church (baptistkirke). Øverst i byen, i Chester Street, ligger St. Winifride's (den katolske kirke) og Bethlehem Chapel (walisisk presbyteriansk) på Bronwylfa Square.

## Referanser


## Eksterne lenker
* 
*Bilder av St Asaph og området rundt, *Geograph.co.uk*